A Társulási Tanács 1. ajánlása

az EGK-–Tunézia társulási megállapodás végrehajtása céljából a vámügyi igazgatási együttműködés módszereinek megállapításáról

A TÁRSULÁSI TANÁCS,

tekintettel az Európai Gazdasági Közösség és a Tunéziai Köztársaság által 1969. március 28-án Tuniszban aláírt társulási megállapodásra, és különösen annak I. címére,

tekintettel a "származó termékek" fogalmának meghatározásáról és az igazgatási együttműködés módszereiről szóló jegyzőkönyvre, és különösen annak 16. cikke (2) bekezdésére,

mivel a megállapodásban foglaltak szabályszerű érvényesüléséhez szoros együttműködés létrehozására van szükség a Szerződő Felek igazgatási szervei között annak érdekében, hogy helyesen és egységesen lehessen alkalmazni a megállapodásban foglalt vámszabályokat, és különösen a "származó termékek" fogalmának meghatározásáról és az igazgatási együttműködés módszereiről szóló jegyzőkönyvben foglalt előírásokat,

AJÁNLJA AZ EURÓPAI GAZDASÁGI KÖZÖSSÉGNEK ÉS A TUNÉZIAI KÖZTÁRSASÁGNAK,

hogy – amennyiben vonatkozik rájuk – hozzák meg az alábbi előírások végrehajtásához szükséges intézkedéseket:

A. AZ A.TN.1. SZÁLLÍTÁSI BIZONYÍTVÁNY KIBOCSÁTÁSÁNAK SZABÁLYAI

I. Az exportőr feladatai

1. Az exportőr vagy – az exportőr felelősségének sérelme nélkül - az általa a kiviteli nyilatkozat aláírására meghatalmazatott képviselője kérelmezi a szállítási bizonyítvány kiállítását. E kérelmet a "származó termékek" fogalma meghatározásáról és az igazgatási együttműködés módszereiről szóló jegyzőkönyv (a továbbiakban: jegyzőkönyv) II. címében, illetve az A.TN.1. nyomtatvány első lapjának hátoldalán meghatározott szabályoknak megfelelően az A.TN.1. nyomtatvány szabályszerű kitöltésével kell benyújtani.

2. Az exportőr vagy képviselője minden szükséges iratot csatol, amely bizonyítékul szolgál arra, hogy az exporttermék olyan termék, amelyre kiállítható szállítási bizonyítvány.

II. A vámhatóságok feladatai

1. Az exportáló ország vámhatóságai felügyelnek arra, hogy az A.TN.1. nyomtatvány szabályszerűen legyen kitöltve. Különösen azt ellenőrzik, hogy az "Árumegnevezés" rovatba bejegyzett adatokat ne lehessen visszaélés céljából kiegészíteni. E célból az árumegnevezést sorkihagyás nélkül kell feltüntetni. Amennyiben ezt a rovatot nem töltik ki teljesen, az utolsó sor alatt egy vízszintes vonalat kell húzni, és a ki nem töltött részt át kell húzni.

2. Az A.TN.1. szállítási bizonyítvány a megállapodásban a vámokra és kontingensekre előírt kedvezményes elbánás alkalmazását igazolja, ezért az exportáló ország vámhatóságainak az áruk származását nagyon gondosan meg kell vizsgálniuk, és az egyéb adatokat is ellenőrizniük kell.

III. Export az Európai Gazdasági Közösség valamely tagállamából

1. Az A.TN.1. szállítási bizonyítványt az Európai Gazdasági Közösség valamelyik tagállama állítja ki, amennyiben a jegyzőkönyv értelmében az exportárut a Közösségből származó terméknek kell tekinteni.

2. Annak megállapítása érdekében, hogy a fent említett feltételek teljesülnek-e, a vámhatóságok bármilyen bizonyítási eszközt igényelhetnek, illetve elvégezhetik az általuk célszerűnek talált vizsgálatokat.

3. A tagállamok vámhatóságai megtagadják az A.TN.1 szállítási bizonyítvány kiállítását, ha a benyújtott kiviteli okmányokból kiderül, hogy azt az árut, amire a szállítási bizonyítvány vonatkozik, nem Tunéziába szánták.

IV. Export Tunéziából

1. Az A.TN.1. szállítási bizonyítványt a tunéziai vámhatóságok állítják ki, amennyiben a jegyzőkönyv értelmében az exportárut Tunéziából származó terméknek kell tekinteni.

2. Annak megállapítása érdekében, hogy a fent említett feltételek teljesülnek-e, a vámhatóságok bármilyen bizonyítási eszközt igényelhetnek, illetve elvégezhetik az általuk célszerűnek talált vizsgálatokat.

3. A tunéziai vámhatóságok megtagadják az A.TN.1. szállítási bizonyítvány kiállítását, ha a benyújtott kiviteli okmányokból kiderül, hogy azt az árut, amire a szállítási bizonyítvány vonatkozik, nem a Közösségbe szánták.

V. A kiviteli okmányoknál alkalmazott minta megadása

A szállítási bizonyítvány vámhatóságok által kitöltendő részében meg kell adni a – benyújtása esetén az exportőr nyilatkozatát igazoló – kiviteli okmányon feltüntetett időpontot és az alkalmazott mintát vagy a tételszámot.

VI. A vámhatósági bélyegző alkalmazása

A vámhatósági bélyegzőlenyomat elhelyezéséhez lehetőség szerint acélból készült bélyegzőt kell alkalmazni. A tagállamok és Tunézia az Európai Közösségek Bizottságán keresztül tájékoztatják egymást a vámhatóságaik által alkalmazott bélyegzőkről.

VII. Az A.TN.1. szállítási bizonyítvány helyettesítése azonos fajtájú bizonyítványokkal

1. Egy vagy több A.TN.1. szállítási bizonyítványt helyettesíthet folyamatosan egy vagy több A.TN.1. szállítási bizonyítvány, amennyiben azt/azokat elfogadja az a vámhatóság, amelynél az áruk találhatók.

2. Amennyiben az új A.TN.1. szállítási bizonyítvány olyan, eredetileg valamelyik tagállamból vagy Tunéziából behozott termékre vonatkozik, amely változatlan formában újrakivitelre kerül, akkor fel kell tüntetni azt az országot, amelyben az eredeti szállítási bizonyítványt kiállították.

VIII. A szállítási bizonyítványok utólagos kibocsátása

1. Amennyiben valamely áru kivitelekor tévedésből nem kérelmeztek szállítási bizonyítványt, az A.TN.1. szállítási bizonyítvány az adott áru tényleges kivitelét követően is kibocsátható.

Ebben az esetben az exportőrnek:

- a bizonyítványt írásban kérelmeznie kell: meg kell adni az áru jellegét, mennyiségét, csomagolásának jellegét, azonosítóját, illetve a feladáshelyét és napját,

- igazolnia kell, hogy az áru kivitelekor nem adtak ki A.TN.1. szállítási bizonyítványt; ennek okait meg kell adnia,

- csatolnia kell egy szabályszerűen kitöltött és aláírt A.TN.1. nyomtatványt.

2. A vámhatóságok utólagosan csak akkor állíthatnak ki A.TN.1. szállítási bizonyítványt, ha megvizsgálták, hogy az exportőr által a kérelmében megadott adatok megegyeznek a megfelelő iratokkal.

Az utólag kiállított A.TN.I. szállítási bizonyítványoknak piros tintával az alábbi bejegyzések egyikét kell tartalmazniuk: "NACHTRÄGLICH ERTEILT", "DÉLIVRÉ A POSTERIORI", "RILASCIATO A POSTERIORI", "AFGEGEVEN A POSTERIORI".

3. A vámhatóságok nem állíthatják ki utólag az A.TN.1. szállítási bizonyítványt, ha csak az áru tényleges kivitelét követően jelölték meg az egyik Szerződő Fél területét rendeltetési helyként.

IX. Másodlatok kibocsátása

Az A.TN.1. szállítási bizonyítvány ellopása, elvesztése vagy megsemmisülése esetén az exportőr az okmányt kibocsátó illetékes vámhatóságtól másodlatot kérhet, amelyet a vámhatóság a birtokában lévő kiviteli okmányok alapján készít el. A másodlatnak piros tintával az alábbi bejegyzések egyikét kell tartalmaznia: "ZWEITAUSFERTIGUNG", "DUPLICATA", "DUPLICATO", "DUPLICAAT".

A másodlat attól a naptól kezdve érvényes, amelyen az eredeti A.TN.1. bizonyítványt kiállították.

B. AZ A.TN.1. SZÁLLÍTÁSI BIZONYÍTVÁNY ALKALMAZÁSÁNAK FELTÉTELEI

I. Az áruk közvetlen szállítása

Közvetlenül szállítottnak az az áru minősül, amely szállítása során kizárólag a Szerződő Felek területét érinti.

A közvetlen szállítás nem szakad meg:

a) a Szerződő Felek területén kívül eső kikötőkben való rövid tartózkodással,

b) e kikötőkben való átrakodással, amennyiben annak oka vis maior vagy tengeren bekövetkezett esemény,

c) a Szerződő Felek területén kívül eső terület érintésével vagy e területeken való átrakodással, ha a tranzit vagy az átrakodás egyetlen, valamely tagállamban vagy Tunéziában kiállított fuvarlevéllel történik.

II. A szállítási bizonyítványok elfogadása a benyújtásukra megállapított határidő lejártát követően

A jegyzőkönyv 9. cikkében megállapított határidő lejártát követően az importáló ország vámhatósága a benyújtott A.TN.1. szállítási bizonyítványt elfogadhatja, és alkalmazhatja a kedvezményes elbánást, ha a határidőt vis maior vagy valamilyen rendkívüli körülmények miatt nem lehetett betartani.

Minden más esetben az importáló ország vámhatóságai akkor fogadhatják el a szállítási bizonyítványt, ha az árukat e határidő lejártát megelőzően bocsátották rendelkezésükre.

III. Azon szállítási bizonyítványok elfogadása, amelyek tartalmilag nem egyeznek meg a behozott áruval

Ha az A.TN.1. szállítási bizonyítványban foglalt adatok és a behozatali alakiságok teljesítése céljából a vámhatóságnak benyújtott iratokban foglalt adatok között csak csekély eltérés mutatkozik, a bizonyítvány nem tekinthető semmisnek, amennyiben bebizonyosodik, hogy a bizonyítvány az adott árura vonatkozik.

C. VÁMSZABAD TERÜLET

A tagállamok és Tunézia minden szükséges intézkedést megtesznek annak megakadályozása érdekében, hogy a kereskedelmi forgalomban A.TN.1. szállítási bizonyítvánnyal rendelkező árut, amelyet szállítása során ideiglenesen a felségterületükön lévő vámszabad területen tárolnak, kicseréljék, vagy egyéb, az állagmegőrzéshez nem szükséges műveletet végezzenek el rajta.

D. POSTAI KÜLDEMÉNYEK (IDEÉRTVE A CSOMAGOKAT IS)

I. Az A.TN.2. nyomtatvány alkalmazása az 1000 elszámolási egységet meg nem haladó értékű postai küldeményekre (ideértve a csomagot is) korlátozódik.

II. Az exportőrnek vagy – az exportőr felelősségének sérelme nélkül - képviselőjének az A.TN.2. nyomtatvány mindkét lapját ki kell töltenie, és alá kell írnia.

Amennyiben a küldeményben található árut az eredete vonatkozásában az exportáló országban már megvizsgálták, akkor az exportőr erre az A.TN.2. nyomtatvány "Megjegyzések" rovatában (1. lap) utalást tehet.

III. Az exportőr vagy a C1 minta szerinti zöld címkén, a C2M nyilatkozaton, vagy a CP3 vagy CP3M vámáru-nyilatkozaton feltünteti az "A.TN.2." megjegyzést és a felhasznált A.TN.2. nyomtatvány sorozatszámát. E megjegyzést és a sorozatszámot a küldeményben található áru számláján is feltünteti.

E. KISCSOMAGOK ÉS SZEMÉLYI POGGYÁSZ

A magánszemélyeknek küldött kiscsomagok és az utasok személyi poggyászai esetében nem kell bemutatni az A.TN.1. szállítási bizonyítványt, és az A.TN.2. nyomtatványt nem kell kiállítani, amennyiben a behozatal megfelel a jegyzőkönyv 15. cikkében foglalt feltételeknek.

F. AZ A.TN.1. SZÁLLÍTÁSI BIZONYÍTVÁNY ÉS AZ A.TN.2. NYOMTATVÁNY UTÓLAGOS VIZSGÁLATA

I. Az A.TN.1. szállítási bizonyítvány és az A.TN.2. nyomtatvány utólagos vizsgálata szúrópróbaszerűen történik: abban az esetben végzik el a vizsgálatot az importáló ország vámhatóságai, ha a dokumentumok valódiságával, az adott áru vagy annak alkotórészei tényleges származására vonatkozó adatok hitelességével kapcsolatban megalapozott kétségek állnak fenn.

II. Az I. pont alkalmazásakor az importáló ország vámhatóságai az A.TN.1. szállítási bizonyítványt vagy az A.TN.2. nyomtatvány első lapját visszaküldik az exportáló ország vámhatóságainak és megnevezik a vizsgálat szükségességét alátámasztó tartalmi és formai okokat. Amennyiben a számla vagy annak egy másolata került benyújtásra, azt csatolják az A.TN.2. nyomtatvány első lapjához; minden olyan általuk ismert körülményről beszámolnak, amely az A.TN.1. szállítási bizonyítványban foglalt adatok vagy az A.TN.2. nyomtatvány téves voltára enged következtetni.

Amennyiben az importáló ország vámhatóságai úgy határoznak, hogy a megállapodás rendelkezéseinek alkalmazását felfüggesztik, amíg a vizsgálat eredményét kézhez nem kapják, akkor – figyelemmel a szükségesnek ítélt biztosítási intézkedésekre is – felajánlják az importőrnek a vámáru kiadását.

III. Az utólagos vizsgálat eredményét a lehető leghamarabb közölni kell az importáló ország hatóságaival. Az eredményekből ki kell derülnie, hogy a kifogásolt bizonyítvány a ténylegesen kivitt árukra vonatkozik-e, illetve hogy az árukra valóban alkalmazható-e a kedvezményes elbánás.

IV. Amennyiben az exportáló, illetve az importáló állam vámhatóságai nem tudják rendezni a vitás kérdéseket, vagy ha ezáltal a jegyzőkönyv értelmezésével kapcsolatos kérdések merülnek fel, akkor e kérdéseket a Társulási Tanács elé terjesztik.

V. Az A.TN.1. szállítási bizonyítványok utólagos vizsgálatának lehetővé tétele érdekében az exportáló ország vámhatóságainak két évig meg kell őrizniük a kiviteli okmányokat, illetve az azok helyett használt szállításibizonyítvány-másolatokat.

Kelt Brüsszelben, 1969. szeptember 26-án.

a Társulási Tanács részéről

az elnök

D. P. Spierenburg

--------------------------------------------------